钦定古今图书集成/明伦汇编/官常典/第771卷 > 说苑 > 《政理》
## 钦定古今图书集成/明伦汇编/官常典/第771卷 > 说苑 > 《政理》

“政有三品：王者之政化之，霸者之政威之，强者之政
胁之。夫此三者各有所施，而化之为贵矣。夫化之不
变而后威之，威之不变而后胁之，胁之不变而后刑
之。”夫至于刑者，则非王者之所得已也。是以圣王先
德教而后刑罚，立荣耻而明防禁，崇礼义之节以示
之，贱货利之弊以变之，修近理内政橛机之礼，一妃
匹之际，则莫不慕义礼之荣，而恶贪乱之耻。其所由
致之者，化使然也。

季孙问于孔子曰：“如杀无道，以就有道，何如？”孔子曰：
“子为政，焉用杀？子欲善而民善矣。君子之德，风也；小
人之德，草也；草上之风必偃。言明其化而已也。治国
有二机，刑德是也。”王者尚其德而希其刑；霸者刑德
并凑，强国先其刑而后德。夫刑德者，化之所由兴也。
德者，养善而进阙者也；刑者，惩恶而禁后者也。故德
化之崇者至于赏，刑罚之甚者至于诛。夫诛赏者，所
以别贤不肖，而列有功与无功也。故诛赏不可以缪，
诛赏缪则善恶乱矣。夫有功而不赏，则善不劝；有过
而不诛，则恶不惧。善不劝而能以行化乎天下者，未
尝闻也。《书》曰：“毕协赏罚”，此之谓也。

水浊则鱼困，令苛则民乱，城峭则必崩，岸竦则必陁。
故曰：“急辔衔者，非千里御也。”有声之声，不过百里；无
声之声，延及四海。故禄过其功者损，名过其实者削，
情行合而民副之，祸福不虚至矣。《诗》云：“何其处也，必
有与也；何其久也，必有以也。”此之谓也。

子贡问治民于孔子，孔子曰：“懔懔焉如以腐索御奔
马。”子贡曰：“何其畏也？”曰：“夫通达之国，皆人也。以道导
之，则吾畜也；不以道导之，则吾仇也。若何而毋畏？”